Teresa Pascual Soler, VIII premi a la trajectòria literària Roís de Corella de Gandia
11 septiembre 2024

## Teresa Pascual Soler, VIII premi a la trajectòria literària Roís de Corella de Gandia11 septiembre 2024Última actualización: 11 septiembre 2024

![](../gestion/img/cebe0aaf9ce5bef25469a226ae8c65214c0b763f0d2d004d9b53ba920f29ab0f.jpg)  
  

La regidora delegada de Cultura, Balbina Sendra, acompanyada de Susa Juárez, representant de l'IMAB, ha comparegut en roda de premsa per anunciar que el VIII premi a la trajectòria literària Roís de Corella reconeixerà la figura de Teresa Pascual Soler.  
Aquest guardó posa en valor la trajectòria literària d'una persona que és triada i proposada pel Consell Administratiu de lIMAB. A les set edicions anteriors han estat premiats periodistes, novel·listes i poetes com Josep Piera, Àngels Moreno o Pepa Guardiola, entre d'altres.  
  
Sobre la guanyadora, l'edil ha destacat la implicació social i cultural a la nostra ciutat de Pascual. "_Independentment de la seua quantitat de premis i obra, el més important és com col·labora i s'implica en la societat cultural i literària de Gandia. És una persona que cada vegada que li demanes alguna cosa, o que acudisca a qualsevol esdeveniment o acte, mai no ens diu que no. La seua implicació és total, així que estic molt contenta que la nostra ciutat li atorgue aquest reconeixement_".  
  
Per la seua banda, Juárez ha fet referència a la importància en l'àmbit de les lletres de la nostra ciutat sent ciutat Literària i dels Clàssics des del 2012. "_A la nostra ciutat, durant el segle XV, van néixer viure i escriure Ausiàs March, Joan Martorell i Joan Roís de Corella i, per rendir-los homenatge i donar suport als autors actuals, es van crear els premis que porten els seus noms_".

  
**TERESA PASCUAL**

Teresa Pascual Soler (Grau de Gandia, 1952). Forma part de la generació poètica valenciana establerta en els anys vuitanta. Estudia Filosofia a la Universitat de València, i justament la filosofia i les ganes d'escriure formen en ella una barreja que culmina amb el seu desig d’escriure poesia.

Catedràtica de Filosofia a l'Institut Ausiàs March de Gandia fins la seua jubilació, encetà a Gandia unes tertúlies literàries dirigides a joves poetes, anomenades Aina. Per estes tertúlies passaren la majoria de poetes de la generació dels anys vuitanta (com Àlex Susanna, Jaume Pérez Montaner, Xulio Ricardo Trigo, Maria Mercè Marçal o Marta Pessarrodona), on recitaven poesia i puntualment, feien homenatges a poetes, com per exemple, l'homenatge pòstum a Maria Mercè Marçal el novembre de 1998.

Teresa Pascual es va donar a conèixer l'any 1987 amb el poemari Flexo, obra guanyadora del premi Senyoriu d'Ausiàs March de l'Ajuntament de Beniarjó. Però, és l'any següent, el 1988, el del seu reconeixement públic, en guanyar el premi Vicent Andrés Estellés, dins dels Premis Octubre, amb el llibre titulat Les Hores. Després, publicava Arena (1992), Currículum Vitae (1996) i amb El temps en ordre (2002) obtenia el premi de Crítica Serra d'Or de poesia 2003.  
  
És destacable la seva tasca com a traductora. El seu compromís social com a escriptora, traductora i dona l'ha dut a participar en moltes jornades i simposis relacionats amb la seva tasca, com per exemple les Jornades que de Vic sobre traducció el 1998, o bé els encontres de creadors de la Mediterrània organitzats per l'Institut Català de la Dona dels anys 1998 i 1999 sota els temes "_Diàleg sobre la pau_" i "_Les dones del segle XXI_", respectivament.  
  
Com a membre del comitè d'escriptores del PEN Club International (sigla que correspon al nom de l'associació internacional d'escriptors anomenada Poets', Essayists', Novelists' Club amb la finalitat de promoure les relacions entre escriptors de diversos països i la circulació lliure de les obres literàries per un àmbit internacional) ha participat en les activitats que organitza esta entitat, com, per exemple, en l'homenatge a la poeta mallorquina Maria Antònia Salvà.  
  
El 2008 publicava el poemari Rebel·lió de la sal, que va ser reconegut amb el Premi de la Crítica Catalana i amb el Premi de la Crítica dels Escriptors Valencians (ex aequo) com a millor poemari de l'any. El seguiria Herències (2011), escrit conjuntament amb Àngels Gregori i reconegut amb el premi Manel Garcia Grau de poesia de la Universitat Jaume I de Castelló, i València Nord (2014), amb el qual s'inaugurava l'editorial de La Pobla de Farnals Edicions del Buc.  
  
L'any 2017 l'Associació d'Escriptors en Llengua Catalana li va retre homenatge en el marc dels XXVII Premis de la Crítica dels Escriptors Valencians. El mes de novembre de 2023, l’Acadèmia Valenciana de la Llengua va dedicar una jornada a la seua obra, amb el títol "_A la mesura de les teues coses_", en la Facultat de Magisteri de la Universitat de València. I el passat mes de maig, la Fira del Llibre de València li acaba d’atorgar a Teresa Pascual el Premi a la Trajectòria 2024.

  
**Antecendents VIII Premi Joan Roís de Corella a la Trajectòria literària**  
Gandia tenia un deute pendent amb Joan Roís de Corella, fill de la ciutat i escriptor il·lustre del Segle d'Or Valencià, que, finalment, va saldar en dedicar un guardó d'un pes i d'un simbolisme tan elevats com mereixia el mestre Corella.  
Un premi especial i honorífic, amb el qual es reconeix la trajectòria literària global d'un escriptor/a que haja usat la llengua de Corella com a autor/a literari en la seua obra publicada.  
Com en tot allò que fa referència a la literatura i als premis literaris de la nostra ciutat, tant l'acord del naixement del premi Joan Roís de Corella, com la designació del/de la guanyador/a de cada any, es produïx per acord del Consell d'Administració de l'IMAB en representació de tots els grups polítics municipals, i, fins el moment, sempre ha sigut per unanimitat.  
Els nostres premis han fet un llarg camí i sostenen la Gandia més literària, la que demostra, de manera permanent, que ho és, que creix i multiplica cada any la voluntat i les raons de lideratge territorial en esta matèria.

**Guanyadors edicions anteriors Premi Joan Roís de Corella**  
\- 2017: Marc Granell  
\- 2018: Àngels Moreno  
\- 2019: Jaume Pérez Montaner  
\- 2020: Gaspar Jaén Urban  
\- 2021: Pepa Guardiola  
\- 2022: Ferran Torrent  
\- 2023: Josep Piera

[Twittear](https://twitter.com/share)